Γιώργος Α. Χαραλαμπίδης

Ο Γιώργος Α. Χαραλαμπίδης (20 Οκτωβρίου 1969 – 20 Οκτωβρίου 2025) ήταν Έλληνας πολιτισμολόγος, συγγραφέας βιβλίων με θέμα την ανάλυση και ερμηνεία έργων της αρχαίας ελληνικής γραμματείας.

 Βίος και απόψεις 
Γεννήθηκε στη Θεσσαλονίκη και από μικρός έδειξε ενεργό ενδιαφέρον για την αρχαία Ελλάδα, μελετώντας τη φιλοσοφία της και παρακολουθώντας πολλά εξειδικευμένα μαθήματα. Από το 1998 ζούσε και εργαζόταν στην Αθήνα. Το 2018 πήρε πτυχίο Ελληνικού Πολιτισμού από το Ελληνικό Ανοικτό Πανεπιστήμιο (Σχολή Ανθρωπιστικών Σπουδών). Εκτός από τα 16 βιβλία έγραψε, αρθρογραφούσε σε έντυπα και ηλεκτρονικά περιοδικά. Ήταν μέλος του Αριστοτελικού Ομίλου Αθηνών και του ερευνητικού κέντρου «Βιομιμητισμός Ελλάδος», ως υπεύθυνος μοντέλων των αρχαίων πολιτισμών και ιδιαιτέρως του Ελληνικού. Επιπλέον παρέδιδε σεμινάρια και διαλέξεις. Μερικά βιβλία του έχουν μεταφρασθεί στην αγγλική, τη γαλλική και την ισπανική γλώσσα.

Ο Γιώργος Χαραλαμπίδης ανέπτυξε τη δική του πρωτότυπη μέθοδο «λέξη προς λέξη» ερμηνείας των αρχαιοελληνικών φιλοσοφικών και επιστημονικών κειμένων.

Με την πανδημία του 2020 επεκτάθηκε σε διαδικτυακά μαθήματα μέσω πλατφόρμας, αλλά και με παραγωγή βίντεο, τόσο στο διαδικτυακό κανάλι «Φρυκτωρίες», όσο και στο προσωπικό του κανάλι στο YouTube. Ως προς τις απόψεις του, πίστευε στη διά βίου μάθηση και ήταν υπέρμαχος της ιδέας ότι ο άνθρωπος, στον σύντομο βίο του, θα πρέπει να καταφέρει να προλάβει να ανακαλύψει το νόημα και τον σκοπό της ζωής του, να κατανοήσει τους κανόνες βάσει των οποίων λειτουργεί και εξελίσσεται. Σε αυτό η αρχαία ελληνική φιλοσοφία όχι μόνο θα τον βοηθήσει να γίνεται συνεχώς καλύτερος σε όλα τα επίπεδα, αλλά κατά τον Χαραλαμπίδη θα του αποκαλύψει επιπλέον ότι αν επιθυμεί να προχωρήσει σε μία ασφαλή εξελικτική πορεία, οφείλει να διαφοροποιηθεί από τη μάζα και την ομαδική εξέλιξη, την οποία υφίσταται, και να αποκτήσει τη δική του προσωπική οντότητα, που θα είναι το αποτέλεσμα της ατομικής του εξελίξεως.

Ο Γιώργος Χαραλαμπίδης είχε τιμηθεί για το συγγραφικό έργο του από τον «`Ομιλο για την UNESCO Πειραιώς και νήσων» και τον Σύλλογο Καρκινοπαθών Ρόδου. Απεβίωσε στην Αθήνα από καρκίνο την ημέρα των γενεθλίων του, σε ηλικία 56 ετών.

 Τα βιβλία του 
 Αριστοτέλους «Περί Μνήμης καὶ Ἀναμνήσεως», εκδόσεις «Οσελότος», Αθήνα 2011 (Αγγλική έκδοση: Aristotle, on memory and recollection)
 Διογένους Λαερτίου «Ἀριστοτέλης», εκδ. «Οσελότος», Αθήνα 2012 (Γαλλική έκδοση: L'autre Aristote / Texte de Diogène Laërce commenté)
 Διογένους Λαερτίου «Πυθαγόρας», ὁ πρώτος Φιλόσοφος, εκδ. «Οσελότος», Αθήνα 2013
 Πλάτωνος «Ό Μῦθος τοῦ Ἠρός», εκδ. «Οσελότος», Αθήνα 2014 (Αγγλική έκδοση: George A. Charalampidis: Plato's Republic: The Myth of Er, μετάφρ. Βασιλείου N. Μανιμάνη, Akakia Editions, Λονδίνο 2016) (Ισπανική έκδοση: El mito de Er, εκδ. «La Flecha del tempo», Μαδρίτη 2021)
 Πλουτάρχου «Περί τοῦ ἐμφαινομένου προσώπου τῶ κύκλω τῆς Σελήνης», εκδ. «Ανάμνηση», Αθήνα 2015 (Ισπανική έκδοση: Sobre la cara visible de la luna, εκδ. «La Flecha del tempo», Μαδρίτη 2020)
 Ὀ Ὄρκος τοῦ Ἱπποκράτη», εκδ. «Ανάμνηση», Αθήνα 2017
 Πλουτάρχου «Περί Ησυχίας» (δωρεάν e-book), 2018
 Πλουτάρχου «Εἰ καλῶς εἴρηται τὸ Λάθε βιώσας», εκδ. «Ανάμνηση», Αθήνα 2018
 Πλουτάρχου «Εἰ διδακτόν ἡ Ἀρετή», εκδ. «Ανάμνηση», Αθήνα 2018
 Πλουτάρχου «Ὁ Μῦθος τοῦ Θεσπεσίου», εκδ. «Ανάμνηση», Αθήνα 2019
 Διογένους Λαερτίου «Σωκράτης» - Ανδρών απάντων σοφώτατος, εκδ. «Ανάμνηση», Αθήνα 2020
 Αριστοτέλους «Μετεωρολογικών» Βιβλίον Α΄ (αρχαίο κείμενο - απόδοση - ερμηνευτικά σχόλια - συμπεράσματα), εκδ. «Ανάμνηση», Αθήνα 2021
 Αριστοτέλους «Ηθικά Νικομάχεια - Ανδρεία, η Πρώτη Ηθική Αρετή»
 Πλουτάρχου «Περί του Ακούειν», εκδ. «Ανάμνηση», Αθήνα
 Πλάτων, εκδ. «Ανάμνηση», Αθήνα
 Η Ανάδυση της Ατλαντίδας, εκδ. «Ανάμνηση», Αθήνα
 Πώς να ωφελείστε από τους εχθρούς σας, εκδ. «Ανάμνηση», Αθήνα

Πηγές
 Συνέντευξη στην Άννα Νικολαΐδη

 Εξωτερικοί σύνδεσμοι 
 Επίσημος ιστότοπος
 Συνέντευξη στον real fm

Κατηγορία:Έλληνες συγγραφείς του 21ου αιώνα